Απόφαση της Επιτροπής

της 20ής Ιουνίου 2003

για ορισμένα μέτρα προστασίας κατά του ιού της ευλογιάς του πιθήκου

[κοινοποιηθείσα υπό τον αριθμό Ε(2003) 1953]

(Κείμενο που παρουσιάζει ενδιαφέρον για τον ΕΟΧ)

(2003/459/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και για την τροποποίηση των οδηγιών 89/662/EΟΚ, 90/425/EΟΚ και 90/675/EΟΚ(1), όπως τροποποιήθηκε τελευταία από την οδηγία 96/43/EΚ(2), και ιδίως το άρθρο 18 παράγραφος 1,

Εκτιμώντας τα ακόλουθα:

(1) Επιβεβαιώθηκε μόλυνση από ευλογιά του πιθήκου σε μια ορισμένη ζώνη των Ηνωμένων Πολιτειών της Αμερικής.

(2) Από τις διαπιστώσεις των αρμόδιων αρχών των Ηνωμένων Πολιτειών της Αμερικής προκύπτει ότι η μόλυνση αυτών των κυνομυών συνδέεται με επαφές με τρωκτικά μη κατοικίδιων ειδών (Gambian rat) που εισήχθησαν από την αφρικανική ζώνη του ομβρόφιλου δάσους, όπου η ασθένεια είναι ενδημική.

(3) Οι γνωστοί ξενιστές στην ενδημική ζώνη είναι οι σκίουροι και τα τρωκτικά μη κατοικίδιων ειδών στο αφρικανικό ομβρόφιλο δάσος. Αντίθετα απ' ό,τι υπονοεί το όνομα της ασθένειας, οι πίθηκοι και τα πρωτεύοντα μολύνονται κατά λάθος, λόγω άμεσης επαφής ή συγχρωτισμού με μολυσμένους ξενιστές.

(4) Η ευλογιά του πιθήκου είναι μια ζωονόσος η οποία δεν είναι παρούσα στην Ευρωπαϊκή Ένωση.

(5) Είναι σκόπιμο να θεσπιστούν ταχέως τα αναγκαία μέτρα προστασίας σε κοινοτικό επίπεδο όσον αφορά τους κυνόμεις που κατάγονται ή προέρχονται από τις Ηνωμένες Πολιτείες της Αμερικής.

(6) Ως εκ τούτου, για να αποφευχθεί η κατάσταση που επικρατεί στις Ηνωμένες Πολιτείες της Αμερικής, είναι σκόπιμο να ανασταλεί η εισαγωγή ξενιστών από την ενδημική ζώνη.

(7) Εντούτοις, πρέπει να δοθεί η δυνατότητα στα κράτη μέλη να επιτρέπουν την εισαγωγή για συγκεκριμένους σκοπούς στο πλαίσιο της οδηγίας 92/65/EΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που ελέγχουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου στις ειδικές κοινοτικές ρυθμίσεις που αναφέρονται στο τμήμα I του παραρτήματος A της οδηγίας 90/425/EΟΚ(3), όπως τροποποιήθηκε τελευταία από τον κανονισμό (EΚ) αριθ. 1282/2002 της Επιτροπής(4).

(8) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη απαγορεύουν την εισαγωγή κυνομυών (Cynomys sp.) που κατάγονται ή προέρχονται από τις Ηνωμένες Πολιτείες της Αμερικής.

Άρθρο 2

Τα κράτη μέλη απαγορεύουν την εισαγωγή τρωκτικών μη κατοικίδιων ειδών και σκίουρων που κατάγονται ή προέρχονται από τρίτες χώρες της αφρικανικής περιοχής νοτίως της Σαχάρας.

Άρθρο 3

Οι αρμόδιες αρχές ενός κράτους μέλους δύνανται να επιτρέψουν παρεκκλίσεις από την απαγόρευση που προβλέπεται στα άρθρα 1 και 2 στο πλαίσιο των εισαγωγών μεταξύ των εγκαταστάσεων που καθορίζονται στο άρθρο 2 της οδηγίας 92/65/EΟΚ.

Άρθρο 4

Τα κράτη μέλη τροποποιούν τα μέτρα που εφαρμόζουν στις εισαγωγές, ώστε να τα καταστήσουν συμβατά με την παρούσα απόφαση και εξασφαλίζουν την άμεση δημοσίευσή τους. Τα κράτη μέλη ενημερώνουν αμέσως την Επιτροπή.

Άρθρο 5

Η παρούσα απόφαση θα επανεξεταστεί υπό το φως της εξέλιξης της κατάστασης της ασθένειας στις Ηνωμένες Πολιτείες της Αμερικής.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 20 Ιουνίου 2003.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 56.

(2) ΕΕ L 16 της 22.1.1996, σ. 3.

(3) ΕΕ L 268 της 14.9.1992, σ. 54.

(4) ΕΕ L 187 της 16.7.2002, σ. 3.